**Ministru kabineta noteikumu projekta “Grozījumi Ministru kabineta 2013.gada 24.septembra noteikumos Nr.1001 “Naturalizācijas iesnieguma pieņemšanas un izskatīšanas kārtība”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Pilsonības likuma 11.panta trešā daļa un 17.panta pirmā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2013.gada 24.septembra noteikumu Nr.1001 “Naturalizācijas iesnieguma pieņemšanas un izskatīšanas kārtība” (turpmāk – Noteikumi) 3.4.apakšpunktu persona, kura vēlas iegūt Latvijas pilsonību naturalizācijas kārtībā, bet kura ir citas valsts pilsonis, iesniedz izziņu par sodāmību, ko izsniegusi kompetentā iestāde personas pilsonības valstī. Atšķirībā no līdzīga regulējuma citos tiesību aktos, kas arī paredz pienākumu citas valsts pilsonim iesniegt šāda satura izziņas (piemēram, Ministru kabineta 2013.gada 24.septembra noteikumu Nr.975 “Latvijas pilsonības zaudēšanas un atjaunošanas kārtība” 18.punkts, Ministru kabineta 2010.gada 21.jūnija noteikumu Nr.564 “Uzturēšanās atļauju noteikumi” 11.punkts), iesniedzot naturalizācijas iesniegumu, izziņai par sodāmību nav noteikts tās izdošanas termiņš. Praksē ir gadījumi, kad personas iesniedz izziņu, kas ir izsniegta pat dažus gadus pirms naturalizācijas iesnieguma iesniegšanas un līdz ar to, ievērojot apstākli, ka trešās valstis attiecīgās ziņas par saviem pilsoņiem Pilsonības un migrācijas lietu pārvaldei nesniedz, iestādei nav iespēju pārliecināties par Pilsonības likuma 11.panta pirmās daļas 5.punktā noteikto ierobežojumu un pastāv iespēja, ka Latvijas pilsonībā tiek uzņemta persona, uz kuru attiecas minētajā normā noteiktais ierobežojums.  Līdz ar to Projekta 3.4.apakšpunktā ir paredzēts noteikt iesniedzamās izziņas izdošanas termiņu, nosakot, ka Pilsonības likuma 11.panta pirmās daļas 5.punktā noteikto naturalizācijas ierobežojuma neesamību apliecina izziņa, kas izsniegta ne agrāk kā sešus mēnešus pirms naturalizācijas iesnieguma iesniegšanas. Vienlaikus Projektā noteiktais regulējums saglabā iespēju personai iesniegt arī dokumentāru apliecinājumu, ja no personas gribas vai rīcības dēļ šādu izziņu personai nav iespējams iegūt.  Pilsonības likuma 11.panta pirmajā daļā ir noteikti personu naturalizācijas ierobežojumi, savukārt institūcijas, kuru kompetencē ir izvērtēt personu atbilstību minētajiem kritērijiem, likumdevējs ir deleģējis noteikt Ministru kabinetam, kuras tādējādi ir noteiktas Noteikumu 15.punktā. Taču no šobrīd spēkā esošās Noteikumu 21.punkta (kas nosaka gadījumus, kad Pilsonības un migrācijas lietu pārvalde pieņem lēmumu par personas naturalizācijas atteikumu) redakcijas nav viennozīmīgi secināms, ka minēto institūciju atzinums ir pietiekams pamats iestādei pieņemt minēto lēmumu. Lai izvairītos no normas nepamatotas interpretācijas, Projekts paredz papildināt Noteikumu 21.punktu ar regulējumu, kas nosaka, ka Pilsonības un migrācijas lietu pārvalde pieņem lēmumu par personas naturalizācijas atteikumu, ja Noteikumu 15.punktā minētā iestāde attiecībā uz personu, kura vēlas naturalizēties, ir konstatējusi Pilsonības likuma 11.panta pirmajā daļā noteiktos naturalizācijas ierobežojumus.  Tādējādi netiek paplašināti naturalizācijas atteikuma pamati, taču tiek skaidri nodalīta Noteikumu 15.punktā minēto iestāžu un Pilsonības un migrācijas lietu pārvaldes kompetence attiecībā uz Pilsonības likuma 11.panta pirmās daļas 1.punktā noteikto ierobežojumu konstatēšanu, proti, Noteikumu 15.punktā minēto iestāžu atzinums ir pietiekams pamats, lai Pilsonības un migrācijas lietu pārvalde pieņemtu lēmumu par personas naturalizācijas atteikumu. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Projekta izstrādē iesaistītās institūcijas | Pilsonības un migrācijas lietu pārvalde |
| 5. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas nepilsoņi un citas valsts pilsoņi, kas atbilst Pilsonības likuma 12.pantam un kuri vēlas iegūt Latvijas pilsonību naturalizācijas kārtībā. Pēc Iedzīvotāju reģistra datiem Latvijā dzīvo aptuveni 240 tūkstoši nepilsoņu un 52 tūkstoši ārzemnieku ar pastāvīgās uzturēšanās atļaujām. Gadā Pilsonības un migrācijas lietu pārvalde izskata 1000 personu naturalizācijas iesniegumus.  Noteikumu 15.punktā minētās iestādes, kas sniedz informāciju par personas atbilstību Pilsonības likuma 11.panta pirmajā daļā noteiktajiem kritērijiem.  Pilsonības un migrācijas lietu pārvaldes attiecīgo struktūrvienību darbinieki, kuri izskata personu naturalizācijas iesniegumus. |
| 2. | Tiesiskā regulējuma ietekme uz tautsaimniecību un administratīvo slogu | Ievērojot, ka Projektā ietvertais regulējums pēc būtības negroza šobrīd spēkā esošo kārtību, bet gan precizē to praktisko piemērošanu, administratīvais slogs personām, kuras iesniedz naturalizācijas iesniegumus, nemainās – gan spēkā esošais, gan nākotnes regulējums, kas nosaka personām, kuras ir citu valstu pilsoņi, pienākumu iesniegt Pilsonības un migrācijas lietu pārvaldē personas pilsonības valsts izsniegtu kompetentās iestādes izziņu par personas sodāmību.  Arī attiecībā uz Noteikumu 15.punktā minētajām iestādēm administratīvais slogs nemainās, ievērojot, ka Noteikumu 15.punkts netiek grozīts un joprojām nosaka pienākumu attiecīgajām iestādēm sniegt Pilsonības un migrācijas lietu pārvaldei informāciju par personas atbilstību Pilsonības likuma 11.panta pirmajā daļā noteiktajiem kritērijiem.  Savukārt šo iestāžu informācija par personas atbilstību Pilsonības likuma 11.panta pirmajā daļā noteiktajiem kritērijiem ir Pilsonības likumā noteikts personu naturalizācijas priekšnoteikums, kam neizpildoties, naturalizācija personai tiek atteikta ar Pilsonības un migrācijas lietu pārvaldes lēmumu. Tā kā minētā lēmuma sagatavošana, kā arī personu iesniegto izziņu par sodāmību izvērtēšana ietilpst iestādes amatpersonu amata pienākumu un iestādes darba funkciju veikšanā, administratīvais slogs attiecībā arī uz Pilsonības un migrācijas lietu pārvaldes darbiniekiem nemainās. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par Projektu tiks publicēta Iekšlietu ministrijas, Pilsonības un migrācijas lietu pārvaldes un Valsts kancelejas mājaslapās. |
| 2. | Sabiedrības līdzdalība projekta izstrādē | Projekts 2016.gada 22.novembrī ievietots Pilsonības un migrācijas lietu pārvaldes mājaslapā sadaļā “Tiesību aktu projekti”, Iekšlietu ministrijas mājaslapā sadaļā “Sabiedrības līdzdalība” un Valsts kancelejas mājaslapā. Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par projektu, nosūtot to uz elektroniskā pasta adresi np@pmlp.gov.lv. |
| 3. | Sabiedrības līdzdalības rezultāti | Komentāri par projektu nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pilsonības un migrācijas lietu pārvalde |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami |
| 3. | Cita informācija | Nav. |

Iekšlietu ministrs R.Kozlovskis

Vīza: valsts sekretāra pienākumu izpildītāja I.Aire

Dementjeva 67219676

[tamara.dementjeva@pmlp.gov.lv](mailto:tamara.dementjeva@pmlp.gov.lv)